text: Fakkelgaarden årets læreplads
  28 november 2013 kl. 10.30
  Restaurant Fakkelgaarden i Kruså blev torsdag kåret som årets læreplads 2013 af Danske Erhvervsskoler-Lederne.
  Fakkelgaarden var indstillet af kokkeelev Christina Wittendorff Dunker, der går på kokkeuddannelsen på EUC Syd.
  Som elev bliver hun opfordret og udfordret til at tage initiativer og til arbejde med sin kreativitet.
  - Der udvises en enorm tillid og tiltro til os, og viser vi initiativ til at blive bedre, gør de alt i deres magt for at hjælpe os, skrev hun i indstillingen.
  I begrundelsen for valget hedder det blandt andet:
  Fakkelgaarden er tydeligvis en arbejdsplads med store faglige udfordringer og krav, hvor eleverne opmuntres til at blive dygtigere og hurtigere.
  I bedømmelsen blev der også lagt vægt på, at arbejdspladsen viser omsorg over for lærlingene.
  